b'\n_START_ARTICLE_\nMirko Poli\xc4\x8d\n_START_SECTION_\n\xc5\xbdivljenje\n_START_PARAGRAPH_\nPoli\xc4\x8d je \xc5\xa1tudiral na pravni fakulteti v Pragi, nato pa se je posvetil glasbi. V Trstu je bil med \xc5\xa1tudijem na Conservatorio Verdi tudi zborovski dirigent. Leta 1913 je kot dirigent tr\xc5\xbea\xc5\xa1kega Narodnega gledali\xc5\xa1\xc4\x8da uvedel stalne operne prireditve. Deloval je \xc5\xa1e v Osijeku, Zagrebu, Beogradu in Ljubljani._NEWLINE_Njegova \xc5\xbeena je bila operetna pevka \xc5\xa0tefka Poli\xc4\x8d.\n_START_SECTION_\nDirektor ljubljanske Opere\n_START_PARAGRAPH_\nV letih 1925\xe2\x80\x931939 in 1945-1948 je bil Poli\xc4\x8d direktor ljubljanske Opere. Imel je izvrsten organizatorski smisel, uvajal je nove re\xc5\xbeijske prijeme in operni repertoar raz\xc5\xa1iril tudi na takrat sodobno doma\xc4\x8do in tujo operno ustvarjalnost (marsikak\xc5\xa1na opera je v Ljubljani nekaj let po krstni predstavi \xc5\xbee do\xc5\xbeivela tudi slovensko premiero). Zelo je spodbujal tudi uprizarjanje slovenskih oper in operet ter oper tedaj ju\xc5\xbenoslovanskih skladateljev. _NEWLINE_K delu je pritegnil tudi slikarje (Bo\xc5\xbeidar Jakac, Ivan Vavpoti\xc4\x8d ...), nadarjene oz. mlade dirigente (Niko \xc5\xa0tritof, Danilo \xc5\xa0vara, Anton Neffat ...) in re\xc5\xbeiserje (Bratko Kreft, Ferdo Delak, Ciril Debevec, Osip \xc5\xa0est ...). Dal je na novo prevesti \xc5\xa1tevilna operna besedila (Oton \xc5\xbdupan\xc4\x8di\xc4\x8d, Niko \xc5\xa0tritof)._NEWLINE_K sodelovanju je pritegnil tudi \xc5\xa1tevilne mlade, obetavne operne pevce (Anton Dermota, Zinka Kunc-Milanov), ki so ob uveljavljenem ansamblu uspe\xc5\xa1no kreirali najrazli\xc4\x8dnej\xc5\xa1e vloge.'